Broj: 711-I-1052-P-241/18-02-16

Zagreb, 13. srpnja 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva na temelju članka 30. stavka 1. podstavka 2., 4. i 5. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev Kristine Žeđe, Općina Zrinski Topolovac, za davanjem mišljenja Povjerenstva,** na 18. sjednici, održanoj 13. srpnja 2018. g. daje sljedeće

**OČITOVANJE**

**Općina Zrinski Topolovac može stupiti u poslovni odnos, radi nabave drvene građe potrebne za popravak mosta, s poslovnim subjektom u kojem funkciju direktora obavlja član obitelji iz članka 4. stavka 2. ZSSI-a općinske načelnice Općine Zrinski Topolovac, a isti je u vlasništvu osobe koje se prema drugim osnovama i okolnostima opravdano može smatrati interesno povezanom osobom s općinskom načelnicom Općine Zrinski Topolovac, ukoliko Općina Zrinski Topolovac prije stupanja u navedeni poslovni odnos prikupi najmanje tri ponude od poslovnih subjekta, pri čemu se općinska načelnica Općine Zrinski Topolovac dužna izuzeti iz svih radnji i odluka koje se odnose na taj poslovni odnos, a u slučaju da kao najpovoljniji ponuđač bude izabran poslovni subjekt u kojem funkciju direktora obavlja član obitelji i u vlasništvu je interesno povezane osoba s općinskom načelnicom Općine Zrinski Topolovac, potrebno je navedenu okolnost deklarirati Općinskom vijeću Općine Zrinski Topolovac i objaviti na službenoj internetskoj stranici Općine Zrinski Topolovac.**

Obrazloženje

Zahtjev za davanjem mišljenja Povjerenstva podnijela je Kristina Žeđa, Općina Zrinski Topolovac. U knjigama ulazne pošte zahtjev je zaprimljen pod poslovnim brojem: 711-U-2109-P-241/18-01-1 05. srpnja 2018. g., povodom kojeg se vodi predmet broj: P-241/18.

Člankom 3. ZSSI-a propisano je tko su dužnosnici i obnašatelji dužnosti u smislu navedenog Zakona, odnosno tko su dužnosnici i obnašatelji dužnosti na koje se primjenjuju odredbe ZSSI-a. Osim dužnosnika koji su izričito navedeni u članku 3. stavku 1. od točke 1. do točke 45. ZSSI-a, u članku 3. stavku 2. ZSSI-a propisano je da se dužnosnicima smatraju i obnašatelji dužnosti koje kao dužnosnike imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske, dok je člankom 3. stavkom 3. ZSSI-a propisano da se pojedine odredbe ZSSI-a odgovarajuće primjenjuju i na rukovodeće državne službenike koje imenuje Vlada Republike Hrvatske na temelju prethodno provedenog natječaja.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe da li je neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Iako je zahtjev za davanjem mišljenja Povjerenstva u ovom predmetu podnesen od strane osobe koja nije obuhvaćena krugom dužnosnika na koje se primjenjuju odredbe ZSSI-a, Povjerenstvo u svrhu učinkovitog sprječavanja sukoba interesa i provođenja edukacije u pitanjima sukoba interesa na podneseni zahtjev daje obrazloženo očitovanje.

Podnositeljica zahtjeva Kristina Žeđa traži mišljenje Povjerenstva hoće li općinska načelnica postupiti protivno odredbama ZSSI-a ukoliko u ime Općine Zrinski Topolovac, u kojoj obnaša javnu dužnost, kupi drvenu građu u vrijednosti oko 20.000,00 kuna za popravak mosta na poljskom putu kod poslovnog subjekta koji se bavi proizvodnjom, obradom i preradom drveta u kojoj funkciju direktora obavlja suprug općinske načelnice, a poslovni subjekt je vlasništvu člana obitelji, odnosno svekra dužnosnice.

Uvidom u Registar dužnosnika kojeg vodi Povjerenstvo utvrđeno je kako dužnost općinskog načelnika Općine Zrinski Topolovac obnaša Jasna Mikles Horvat od 08. lipnja 2018. g.

Člankom 2. stavkom 1.propisano je kako u obnašanju javne dužnosti dužnosnici ne smiju svoj privatni interes stavljati iznad javnog interesa, dok je stavkom 2. propisano kako sukob interesa postoji kada su privatni interesi dužnosnika u suprotnosti s javnim, a posebice kada: privatni interes dužnosnika utječe na njegovu nepristranost u obavljanju javne dužnosti ili – se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili – privatni interes dužnosnika može utjecati na njegovu nepristranost u obavljanju javne dužnosti.

Člankom 5. ZSSI-a propisana su načela djelovanja dužnosnika. Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano, čuvajući vlastitu vjerodostojnost i dostojanstvo povjerene im dužnosti te povjerenje građana, dok je stavkom 2. istog članka propisano da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali. Člankom 5. stavkom 3. ZSSI-a propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Dužnosnici ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost. Člankom 5. stavkom 4. ZSSI-a propisano je da građani imaju pravo biti upoznati s ponašanjem dužnosnika kao javnih osoba, a koje su u vezi s obnašanjem njihove dužnosti.

Člankom 4. stavkom 5. ZSSI-a propisano je da su povezane osobe u smislu tog Zakona članovi obitelji dužnosnika iz članka 4. stavka 2. ZSSI-a te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Povjerenstvo ocjenjuje kako bi se opisana situacija opravdano mogla smatrati okolnostima iz kojih proizlazi potencijalni sukob interesa dužnosnice, stoga je uputno da dužnosnica poduzme radnje kojima se štiti javni interes u cilju očuvanja vlastite vjerodostojnosti u obnašanju javne dužnosti općinske načelnice Općine Zrinski Topolovac, ali i u cilju očuvanja povjerenja građana u tijela javne vlasti.

Privatan interes dužnosnice proizlazi iz činjenice da njezin suprug obavlja funkciju direktora poslovnog subjekta kod kojeg bi dužnosnica za potrebe Općine Zrinski Topolovac nabavila drvenu građu, dok je vlasnik poslovnog subjekta svekar dužnosnice, dakle riječ je o osobi koje se smatra povezanom s dužnosnicom i osobi koja se može opravdano smatrati interesno povezanom s dužnosnicom u smislu ZSSI-a. Stoga bi bilo uputno da se prikupe najmanje tri neovisne ponude za nabavu potrebne drvene građe i odabirom najpovoljnije ponude javni bi se interes stavio ispred privatnog interesa dužnosnika, dok bi se deklariranjem Općinskom vijeću Općine Zrinski Topolovac i objavom najpovoljnijeg ponuđača na službenim internetskim strancima Općine Zrinski Topolovac ostvarilo načelo transparentnog obnašanja javne dužnosti, te bi se ukazalo javnosti na potrebu kontrole u svrhu sprečavanja privatnih utjecaja na donošenje odluka u obnašanju javnih dužnosti. Međutim, ukoliko bi ponuda nekog drugog poslovnog subjekta bila jednaka kao i ponuda poslovnog subjekta kod kojeg postoji interesna povezanost s općinskom načelnicom Općine Zrinski Topolovac, prednost bi trebalo dati drugom poslovnom subjektu.

Slijedom navedenoga, Povjerenstvo je dalo očitovanje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Kristina Žeđa, elektronička dostava
2. Objava na internetskoj stranici Povjerenstva
3. Pismohrana